لجمهورية د أندونيسيا (بلأندونيسية: Republik Indonesia) هي بلاد أرخبيل جات مابين لجنوب الشرقي د آسيا وأوقيانوسيا. أندونيسيا هي لبلاد اللي فيها أكبر عدد د لجزر فلعالم, حيت فيها 17.508 جزيرة تابعين ليها. أندونيسيا هي رابع أكبر دولة فلعالم من ناحية عدد السكان, وهي أكبر دولة فلعالم اللي لغالبية د السكان ديالها مسلمين. تاتحدًها پاپوا غينيا الجديدة وتيمور الشرقية وماليزيا. من غير داكشي داير بيها لبحر من ݣاع الجوايه. أندونيسيا جات فبلاصة ستراتيجية خلاتها تعرف بزاف دلحضارات, وعليها فيها سكان مسلمين وآخرين مسيحيين وآخرين بوديين. فالتاريخ ديالها حتلًوها بزاف د لبلدان منهم لبرتغال وفرانسا وبريطانيا, ولكن اللي بقاو بزاف هوما لهولانديين, اللي احتلو اندونيسيا 350 عام. ف 1945 علنات اندونيسيا ليستيقلال ديالها ولكن لهولانديين مابغاوش, وهي تبدا حرب بيناتهم سالات ف 1949, وعتارفات موراها هولاندا بليستيقلال د لجمهورية د أندونيسيا, وهي لبلاد اللي كانعرفو دابا. تيسكنو فأندونيسيا تقريبا 267.7 مليون د الناس ولعاصمة ديالها هي جاكارطا. اللغة الرسمية هي لباهاسا (لأندونيسية), ومن غيرها تيتهضرو واحد 700 لغة فلبلاد, وهو اللي تيخلي أندونيسيا لبلاد اللي تيتهضرو فيها أكبر عدد د اللغات فلعالم. لعملة اللي تاتخدُم تمًا هي الروپية لأندونيسية.